Segun iti Day Care Teacher, adda 18 nga ubbing nga isurona ti bigat ken 14 ti bilangda iti malem. Dati a makisalinongda iti panagklaseda iti Barangay Hall. Ngem ita, natalgeden ti pagyananda nga agklase ken adda makuna a kabukbukodanda a pagpusiposan.
Adu ti pakakitaan ti napintas a panagdanggay ti mangisursuro ken nagannak ditoy a pageskuelaan, impaneknek met ni Mr. Gilbert Asuncion, Head Teacher ti Sagayaden Elementary School a nakaipasdekan ti nasao a Day Care Building.
Segun ken ni Mrs. Tapiceria, aktibo dagiti nagannak ti ubbing a makigamulo iti pagsayaatan iti eskuela. Addan sumagmamano a nabakirda nga aruaten ken ramit ti uneg ti eskuela. Maysa ti usarenda iti Educational Film Viewing nga epektibo a pangnayon ti adalen dagiti ubbing.
Sangsangkamaysa dagiti mangisursuro ken bumarangay nga idauluan ni Barangay Captain Virgilio Piros iti panagyamanda iti Gobierno Munisipal nga idauluan ni Mayor Edgardo “Ediboy” S. Cobangbang, Jr. iti pannakaipasdek ti nasao a Day Care Building manipud iti Municipal Share ti RA 7171 ken kadagiti pay mainayon a pagimbagan ti eskuela ken ubbing iti Barangay Sagayaden. # (Web In-Action)
ilo_Latn ilo_Latn ilo_Latn ilo_Latn